Document ID: 31999R2789

ΚΑΝΟΝΙΣΜΟΣ (ΕΚ) αριθ. 2789/1999 ΤΗΣ ΕΠΙΤΡΟΠΗΣ
της 22ας Δεκεμβρίου 1999
για τον καθορισμό των προδιαγραφών εμπορίας που εφαρμόζονται για τα επιτραπέζια σταφύλια
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 1257/1999(2), και ιδίως το άρθρο 2 παράγραφος 2,
Εκτιμώντας τα ακόλουθα:
(1) τα επιτραπέζια σταφύλια περιλαμβάνονται, στο παράρτημα Ι του κανονισμού (ΕΚ) αριθ. 2200/96, μεταξύ των προϊόντων για τα οποία πρέπει να θεσπιστούν προδιαγραφές· ο κανονισμός (ΕΟΚ) αριθ. 1730/87 της Επιτροπής, της 22ας Ιουνίου 1987, που καθορίζει τους κανόνες ποιότητας για τα επιτραπέζια σταφύλια(3), όπως τροποποιήθηκε τελευταία από τον κανονισμό (ΕΚ) αριθ. 888/97(4), αποτέλεσε αντικείμενο πολλαπλών τροποποιήσεων, πράγμα που δεν εξασφαλίζει πλέον τη νομική του σαφήνεια·
(2) είναι ως εκ τούτου αναγκαίο να πραγματοποιηθεί ανασύνταξη της εν λόγω ρύθμισης και κατάργηση του κανονισμού (ΕΟΚ) αριθ. 1730/87· για το σκοπό αυτό πρέπει, για λόγους διαφάνειας στην παγκόσμια αγορά, να ληφθούν υπόψη οι συνιστώμενες για τα επιτραπέζια σταφύλια προδιαγραφές από την ομάδα εργασίας τυποποίησης των φθαρτών τροφίμων και προώθησης της ποιότητας της οικονομικής επιτροπής για την Ευρώπη, των Ηνωμένων Εθνών (ΕΟΚ/ΟΗΕ)·
(3) η εφαρμογή των εν λόγω προδιαγραφών πρέπει να έχει σαν αποτέλεσμα την εξάλειψη από την αγορά των προϊόντων μη ικανοποιητικής ποιότητας, τον προσανατολισμό της παραγωγής κατά τρόπο που να ικανοποιεί τις απαιτήσεις των καταναλωτών και τη διευκόλυνση των εμπορικών σχέσεων βάσει ενός θεμιτού ανταγωνισμού, συμβάλλοντας κατ' αυτόν τον τρόπο στη βελτίωση της αποδοτικότητας της παραγωγής·
(4) οι προδιαγραφές εφαρμόζονται σε όλα τα στάδια της εμπορίας· η μεταφορά σε μεγάλη απόσταση, η αποθήκευση επί ένα ορισμένο χρονικό διάστημα ή οι διάφορες μεταχειρίσεις στις οποίες υπόκεινται τα προϊόντα μπορούν να επιφέρουν ορισμένες αλλοιώσεις, οι οποίες οφείλονται στη βιολογική εξέλιξη των προϊόντων αυτών ή στον κατά το μάλλον ή ήττον φθαρτό χαρακτήρα τους· πρέπει να ληφθούν υπόψη οι εν λόγω αλλοιώσεις στην εφαρμογή των προδιαγραφών στο στάδιο της εμπορίας που ακολουθεί το στάδιο της αποστολής· δεδομένου ότι τα προϊόντα της κατηγορίας "έξτρα" πρέπει να αποτελούν αντικείμενο ιδιαίτερα επιμελημένης διαλογής και συσκευασίας, πρέπει να λαμβάνεται αποκλειστικά υπόψη, στην περίπτωση αυτή, η μείωση της φρεσκάδας και της σπαργής·
(5) αναπτύσσεται ζήτηση όσον αφορά τις μικρές συσκευασίες που περιέχουν επιιτραπέζια σταφύλια διαφορετικών ποικιλιών ή προελεύσεων· πρέπει, κατά συνέπεια, να επιτραπεί η εν λόγω μορφή παρουσίασης επιτραπέζιων σταφυλιών και να προσαρμοστούν, κατά συνέπεια, οι διατάξεις που αφορούν την σήμανση·
(6) τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παρόν παράρτημα περιέχονται οι προδιαγραφές εμπορίας που εφαρμόζονται στα επιτραπέζια σταφύλια που υπάγονται στον κωδικό ΣΟ 0806 10 10.
Οι προδιαγραφές εφαρμόζονται σε όλα τα στάδια της εμπορίας, υπό τους όρους που προβλέπονται στον κανονισμό (ΕΚ) αριθ. 2200/96.
Ωστόσο, στα στάδια που έπονται της αποστολής, τα προϊόντα μπορούν να παρουσιάζουν, σε σχέση με τα οριζόμενα στην προδιαγραφή:
- μια μικρή ελάττωση της φρεσκάδας και της σπαργής,
- για τα προϊόντα που κατατάσσονται στις άλλες κατηγορίες, εκτός της κατηγορίας "έξτρα" ελαφρές αλλοιώσεις που οφείλονται στην ανάπτυξή τους και στον κατά το μάλλον ήττον φθαρτό χαρακτήρα τους.
Άρθρο 2
Καταργείται ο κανονισμός (ΕΟΚ) αριθ. 1730/87.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την πρώτη ημέρα του μήνα που έπεται του μηνός έναρξης ισχύος του.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 1999.

Labels: 3
17